
    Pl-x 223/2015
RAPORT COMUN
asupra
 propunerii legislative pentru completarea Legii nr. 122/2006 privind azilul în România
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru apărare, ordine publică şi siguranţă naţională şi Comisia juridică, de disciplină şi imunităţi au fost sesizată spre dezbatere, în fond, cu propunerea legislativă pentru completarea Legii        nr. 122/2006 privind azilul în România.
Senatul, în calitate de primă Cameră sesizată, a respins iniţiativa legislativă, în şedinţa din 4 martie 2015.

Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare.

Propunerea legislativă are ca obiect de reglementare completarea Legii nr.122/2006 privind azilul în România, cu modificările şi completările ulterioare, în sensul instituirii unei forme de protecţie specială pentru cetăţenii români care se întorc în România ca urmare a existenţei unui conflict armat în ţara în care îşi au domiciliul.

Consiliul Legislativ a avizat negativ iniţiativa legislativă, conform adresei cu nr. 1124 din 7 octombrie 2014, considerând că soluţiile legislative propuse spre legiferare nu pot fi reglementate în cuprinsul Legii nr.122/2006 privind azilul în România, întrucât excede obiectului de reglementare al acestei legi.

Comisia pentru drepturile omului, culte şi problemele minorităţilor naţionale, în şedinţa din data de 19 martie 2015 a avizat negativ propunerea legislativă, cu majoritate de voturi, conform adresei cu nr.4c-5/191/19.03.2015.

Comisia pentru muncă şi protecţie socială a avizat negativ iniţiativa legislativă, în şedinţa din data de 17 martie 2015, cu unanimitate de voturi, conform adresei cu   nr.4c-7/190/19.03.2015.

Guvernul României, conform punctului de vedere transmis prin adresa cu nr.1877/DRP din 20 martie 2015, nu susţine adoptarea propunerii legislative. 
În conformitate cu prevederile art. 61 şi 63 din Regulamentul Camerei Deputaţilor, republicat, cu modificările şi completările ulterioare, membrii celor două comisii sesizate pentru dezbatere în fond au examinat iniţiativa legislativă în şedinţe separate. 
În conformitate cu prevederile art. 61 din Regulamentul Camerei Deputaţilor, republicat, cu modificările şi completările ulterioare, membrii Comisiei pentru apărare, ordine publică şi siguranţă naţională au examinat propunerea legislativă în şedinţa din data de 24 martie 2015.
La lucrări au fost prezenţi, din totalul de 26  deputaţi, 21  membri ai Comisiei.

La dezbateri a participat, în calitate de invitat, domnul Bogdan Tohăneanu - secretar de stat în Ministerul Afacerilor Interne.
În urma dezbaterii, membrii Comisiei au hotărât, cu unanimitate de voturi, să propună plenului Camerei Deputaţilor un raport de respingere a propunerii legislative. 
  Comisia juridică, de disciplină şi imunităţi a dezbătut iniţiativa legislativă în şedinţa din data de 5 mai 2015.
  La şedinţă au fost prezenţi 21 deputaţi din totalul de 25 membri ai Comisiei.

La dezbaterea propunerii legislative au participat, în calitate de invitaţi, doamna chestor Irina Alexe, secretar general adjunct în Ministerul Afacerilor Interne şi domnul Mircea Babău, director al Direcţiei Azil şi Integrare din cadrul Inspectoratului General pentru Imigrări. Domnul director a prezentat membrilor Comisiei juridice, de disciplină şi imunităţi punctul de vedere al instituţiei reprezentate şi a susţinut aprobarea unui raport de respingere a propunerii legislative pentru completarea Legii nr. 122/2006 privind azilul în România.
  În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să aprobe un raport de respingere a iniţiativei legislative.
Membrii celor două comisii sesizate în fond au hotărât să propună plenului Camerei Deputaţilor un raport comun de respingere a propunerii legislative pentru completarea Legii nr. 122/2006 privind azilul în România întrucât prin iniţiativa legislativă se propune acordarea protecţiei sociale cetăţenilor români cu domiciliul în străinătate şi soluţiile legislative propuse exced sferei de reglementare a Legii nr.122/2006 privind azilul în România, act normativ prin care este reglementată protecţia internaţională acordată cetăţenilor străini sau apatrizilor cărora le este recunoscut statutul de refugiat în România.
În raport de obiectul şi conţinutul său propunerea legislativă face parte din categoria legilor ordinare.

